
ОБЩИНА ЧАВДАР
_______________________________________________________________________________________________________________
2084 с. Чавдар, област Софийска, ул. „Христо Ботев“ № 9

тел: 07189 2261; факс: 07189 2696; тел. кмет: 07189 2388

e-mail: obchavdar@abv.bg; www.chavdar.eu

НАРЕДБА

ЗА РЕДА И УСЛОВИЯТА ЗА ОТДАВАНЕ ПОД НАЕМ ИЛИ АРЕНДА И  ПОЛЗВАНЕ  НА  ПАСИЩА, МЕРИ И ЛИВАДИ ОТ ОБЩИНСКИЯ ПОЗЕМЛЕН ФОНД  НА ТЕРИТОРИЯТА

 НА ОБЩИНА ЧАВДАР

І. ОБЩИ ПОЛОЖЕНИЯ

         Чл.1. Настоящата Наредба определя начина за стопанисване, управление и реда за предоставяне за ползване на общинските мери и пасища в Община Чавдар.
         Чл.2. Земеделската земя,която не принадлежи на граждани юридически лица или държавата,е общинска собственост. Собствеността на общините върху мерите и пасищата е публична и може да се обявява за частна общинска собственост при промяна на предназначението им по реда на Закона за общинската собственост.
         Чл.3. Предмет на Наредбата са общинските имоти с начин на трайно ползване „Пасище и мера” както и тези по чл.19, ал.1 от ЗСПЗЗ на територията на Общината, наричани по-долу за краткост – пасища,  мери и ливади.

         Чл.4. Наредбата определя конкретни правомощия на Общински съвет Чавдар и Кмета на общината. 
ІІ. СТОПАНИСВАНЕ, УПРАВЛЕНИЕ И ПОЛЗВАНЕ НА ОБЩИНСКИ  ПАСИЩА, МЕРИ И ЛИВАДИ

         Чл.5. Стопанисването и управлението  на пасищата и мерите обхваща:

1. Поддържането на съществуващите пасища и мери  в съответствие с условията за поддържането на земята в добро земеделско и екологично състояние  и прилагането на националните стандарти;

2. Създаването на нови пасища и мери;

3. Рекултивация на пасища и мери;

4. Извършване на агротехнически и растителнозащитни  мероприятия;
5. Предоставяне за ползване.

         Чл.6. Предоставянето за ползване на общинските  пасища,мери и ливади се извършва с решение на общинския съвет по предложение на Кмета на общината, в съответствие с изискванията на Закона за собствеността и ползуването на земеделските земи и правилника за неговото прилагане.
          Чл.7. Общинският съвет определя с решение, прието с мнозинство от общия брой на съветниците:

1. Размерът и местоположението на мерите, пасищата и ливадите за общо и за индивидуално ползване;
2. Правила за ползването на имотите по т. 1 от чл. 7.

(2) Правилата за ползване на имотите по ал. 1, т. 1 съдържат:

1. Перспективен експлоатационен план за паша;

2. Частите от мерите, пасищата и ливадите, предназначени за общо и за индивидуално ползване, и тяхното разграничаване;

3. Частите от мерите, пасищата и ливадите, предназначени предимно за косене;

4. Прокарите за селскостопански животни до местата за паша и водопоите;

5. Мерки за опазване, поддържане и подобряване на мерите, пасищата и ливадите, като почистване от храсти и друга нежелана растителност, противоерозионни мероприятия, наторяване, временни ограждения;

6. Ветеринарна профилактика;

7. Частите от мерите, пасищата и ливадите, предназначени за изкуствени пасища, за засяване с подходящи тревни смески;

8. Построяване на навеси;

9. Въвеждане и редуване на парцелно ползване на пасищни комплекси;

10. Охрана;

11. Режим на ползване, забрани и ограничения в зависимост от конкретните дадености на топографски, почвени, климатични и други физически условия, и на развитието на животновъдството на територията на общината;

12. Карта за ползването на мерите, пасищата и ливадите по физически блокове, определени в Системата за идентификация на земеделските парцели.

(3) Правилата по ал. 2 се обявяват в интернет страницата на общината.

(4) Общинският съвет - Чавдар ежегодно приема решение с мнозинство от общия брой на съветниците за предоставяне и актуализиране на ползването на мерите, пасищата и ливадите, което съдържа:

1. Годишен план за паша;

2.Съгласие за предоставяне на мерите, пасищата и ливадите за общо и за индивидуално ползване;

3.Задълженията на общината и на ползвателите за поддържането на мерите, пасищата и ливадите.

(5) Към решението се прилага списък с данни за земеделските стопани или техни сдружения, регистрирани като юридически лица, отглежданите от тях животни, данни за физическите блокове и парцелите на общинските мери, пасища и ливади, карта за ползването на мерите, пасищата и ливадите по физически блокове, определени в Системата за идентификация на земеделските парцели, както и други данни, необходими за кандидатстване за подпомагане по схемата за единно плащане на площ.

         Чл.8. Забранява се строителство в общинските пасища и мери, без промяна на предназначението им.

  Чл.9. Перспективният експлоатационен план е на основание и във връзка с изпълнението на Общинския план  за развитие 2014-2020 год и Програмата за развитие на селските райони в страната. Цел на перспективния експлоатационен план е:

  1. Дългосрочно опазване на пасищата в община Чавдар и опазване на биологичното разнообразие с цел преобръщане на негативните промени, причинени от несъобразена с възможностите на природата паша, от изоставяне на пасищата и използване на земите за други цели.

  2. В дългосрочен план да се повиши и капацитета за разработване и управление на агроекологични проекти. 

  3. Установяване на контакти между управляващи, учени и земеделски стопани с цел постигане на максимална ефективност при използване на пасищата и мерите и достигане на максималния възможен ефект при ефективно разходване на средствата, получени  чрез финансовите стимули на ЕС, предназначени за развитие на земеделието.

 4. Създаване на модел за формиране на сдружения на земеделските производители, които ще допринесат за по-нататъшното социално развитие и икономически растеж на районите.

 5. При разпределяне на пасищата да се отдаде приоритет на земеделски стопанства, покрили европейските изисквания, както и тези с одобрени и изпълняващи в момента проекти по ПРСР за стабилизиране на икономическото състояние на земеделските стопанства и утвърждаване като фактор за развитие на животновъдството.

Чл.10. (1) Ползването на общинските пасища, мери и ливади включва следните начини за въздействие върху тяхното общо състояние, касаещо продуктивността, качеството и ботаническия състав на тревостоя:

1. Почистване от нежелана храстовидна растителност, борба с плевелите и вредната растителност;

2. Регулиране на водния режим;

3. Подобряване на пасища, мери и ливади чрез оптимизиране на минералното торене;

4. Подсяване на деградирали пасища, мери и ливади;

5. Режим на ползване;

6. Противоерозионни мероприятия;

7. Да не се допуска замърсяването им с битови, строителни, производствени, опасни и др. отпадъци.

  (2) При ползването на пасища, мери и ливади е необходимо да се спазват Условията за поддържане на земята в добро земеделско и екологично състояние и Националните стандарти за поддържане на земята в добро земеделско и екологично състояние, определени със заповед на министъра на земеделието и храните:

        (3) Националните стандарти са задължителни за изпълнение от всички земеделски стопани, собственици и/или ползватели на земеделски земи, които ще получават подпомагане по различни схеми на Общата селскостопанска политика(ОСП), допълнителните национални плащания и Програмата за развитие на селските райони:

1. Плащания на земеделски стопани за природни ограничения в райони, различни от планинските; 


2. Агроекологични плащания; 


3. Плащания по Натура 2000 за земи; 


4. Плащания по Натура 2000 за гори. 

       (4) Условията за поддържане на земята в добро земеделско и екологично състояние не отменят задълженията на ползвателите на земеделски земи по Закона за опазване на земеделските земи, ЗСПЗЗ и други нормативни актове.

Чл.11. (1) Мерките за ветеринарна профилактика и борбата срещу болестите по животните са посочени в Държавната профилактична програма за задължителните  мерки за профилактика и борба срещу болестите по животните.

(2)  При поява на заразна болест генералният директор на БАБХ издава заповед, с която определя мерките за ограничаване и ликвидиране на болестта. Постоянно действащите епизоотични комисии предприемат действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката.

(3) В зависимост от епизоотичната обстановка се провеждат мероприятия за обезвреждане на околната среда, химизация на биотопи, почистване и райониране на пасищата, хигиенизация на водопой или налагане на забрана върху използването им при необходимост. В обявените огнища на заразни болести се провеждат задължителни дезинфекции, дезинсекции и дератизация, предвидени в съответната Наредба. Необходимо е да се извършват профилактични ДДД мероприятия от ползвателите на общинските пасища и мери, използвани за отглеждане на пасищни животни.
Чл.12. (1) Кметът  на община Чавдар и специализираните органи осъществяват контрол за провеждане на мероприятия по осигуряване на пожарна безопасност в общинските пасища, мери и ливади.

(2) Провеждането на мероприятията по осигуряване на пожарна безопасност в общинските мери и пасища се извършва от и за сметка на ползвателите-сключили договор за ползването им. Забранява се паленето на растителност в пасища, мери и ливади.

(3) Провеждане на мероприятията по осигуряване на пожарна безопасност в общинските мери и пасища, които не са предоставени за ползване, се извършва от кмета и за сметка на общината.

Чл.13. Ползвателите на мери и пасища от общинския поземлен фонд организират охрана на ползваните от тях имоти, включени в договора за наем за отглеждане на пасищни животни или за които са поели задължението да ги поддържат в добро земеделско и екологично състояние.

Чл.14. Поддържането на пасищата, мерите и ливадите в добро земеделско и екологично състояние за общо и индивидуално ползване е за сметка на ползвателите.

Чл.15. Забранява се строителството в общинските пасища, мери и ливади, без промяна на предназначението им.

Чл.16. Построяването на навеси  в  пасища, мери и ливади се  извършва  съгласно  изискванията  на  Наредба  № 19 от 25.10.2012 год. за строителството в земеделските земи без промяна на предназначението им.

 Чл.17. Собствеността на общините върху мерите и пасищата е публична и може да се обявява за частна общинска собственост при промяна на предназначението им по реда на Закона за общинската собственост.

 Чл.18. Промяна на предназначението на пасищата, мерите и ливадите се допуска по изключение за:

1. Изграждане на обекти на техническата инфраструктура по смисъла на Закона за устройство на територията;

2. Инвестиционни проекти, получили сертификат за инвестиции клас А или клас Б по Закона за насърчаване на инвестициите;

3. Създаване на нови или разширяване строителните граници на съществуващи урбанизирани територии/населени места и селищни образувания/, както и създаване или разширяване границите на отделни урегулирани поземлени имоти извън тях;

4. Инвестиционни проекти, свързани със социално-икономическото развитие на общината;

5. Други случаи, определени със закон.

Чл.19.  В случаите по чл.16 върху мерите,  пасищата и ливадитеэ могат да се учредяват ограничени вещни права и сервитути.

Чл.20. Общинският съвет приема решение за изразяване на предварително съгласие за промяна на предназначението по чл.16 и за учредяване на правата по чл.17 с мнозинство две трети от общия брой на общинските съветници при спазване на специалните закони и на нормативите за поддържане на резерв от постоянно затревени площи, както и при условие, че не е налице недостиг от земи за нуждите на животновъдството. С решението общинският съвет определя и срока на валидност на предварителното съгласие.

Чл.21. Промяна на предназначението на мерите, пасищата и ливадите за нуждите на юридическо и физическо лице се допуска, след като в полза на лицето бъдат учредени ограничените вещни права по чл.17.

Чл.22. Начинът на трайно ползване на пасища, мери и ливади -общинска собственост или на части от тях може да се променя за други земеделски нужди по решение на общинския съвет, прието с мнозинство две трети от общия брой на съветниците.

Чл.23. (1) Ползванията от общинските мери и пасища, като събиране на гъби, билки, горски плодове и други, извън паша на селскостопанските животни, представляват странични ползвания.

(2) Страничните ползвания, когато представляват стопанска дейност, се извършват при условия и ред, указани в писмено позволително.

(3) Позволително за странични ползвания от общинските пасища, мери и ливади се издава от кмета на общината, срещу документ за платена такса, след решение на Общинския съвет.        
Чл.24. Провеждането на сеч на отделно стоящи и групи дървета в общинските пасища, мери и ливади се извършва съгласно Закона за опазване на селскостопанското имущество.
ІІІ. РЕД И УСЛОВИЯ ЗА ПРЕДОСТАВЯНЕ ЗА ПОЛЗВАНЕ НА ОБЩИНСКИТЕ МЕРИ , ПАСИЩА И ЛИВАДИ. ПРАВИЛА ЗА ОПРЕДЕЛЯНЕ НАЧИНА НА РАЗПРЕДЕЛЯНЕ НА МЕРИТЕ,  ПАСИЩАТА И ЛИВАДИТЕ  ЗА ОБЩО И ИНДИВИДУАЛНО ПОЛЗВАНЕ

         Чл.25. Организацията по предоставяне за ползване на общинските пасища, мери  и ливади се осъществява от кмета на общината, 

  Чл.26. (1) Общинският съвет определя с решение пасищата, мерите и ливадите от общинския поземлен фонд за общо и индивидуално ползване. Решението на общинския съвет, както и списъците на имотите за индивидуално ползване, подробно описани по землища, номера, начин на трайно ползване, категории и средните годишни рентни плащания за землището или за общината, се обявяват в общината и се публикуват на интернет страницата на общината в срок до 1 март.

(2) По смисъла на ЗСПЗЗ ”общо ползване” е традиционна практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада.

  Чл.27. (1) Пасищата, мерите и ливадите от общинския поземлен фонд се отдават под наем или аренда на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм.

(2) Не се допуска предоставянето на общински пасища и мери на кандидати, които имат данъчни задължения, както и задължения към Държавен фонд „Земеделие”, държавния поземлен фонд, общинския поземлен фонд и за земи по чл. 37в, ал.3, т.2 от Закона за  собствеността и ползването на земеделските земи.



Чл.28. (1) В срок до 10 март лицата  притежаващи пасищни животни, регистрирани в Интегрираната информационна система на БАБХ, подават заявление по образец, до кмета на общината, към което прилагат документи, определени в Правилника за прилагане на Закона за собствеността и ползването на земеделските земи. Заявленията се подават лично или по пощата и се регистрират в общинската администрация. Отказът за регистрация подлежи на обжалване по реда на Административнопроцесуалния кодекс пред  областния управител по местонахождението на имота. 

 (2) Министерството на земеделието и храните предоставя служебно на съответната община извлечение от Интегрираната информационна система на БАБХ за животновъдните обекти на територията на общината. Към заявлението се прилагат следните документи: 

1. удостоверение за регистрация на животновъден обект с пасищни селскостопански животни, регистрирани в Интегрираната информационна система на БАБХ; 

2. копие от документ за самоличност за физическите лица или нотариално заверено пълномощно и копие от документ за самоличност на упълномощеното лице; 

3. копие от документ за регистрация или ЕИК на юридическото лице или едноличния търговец; 

4. копие от документ за самоличност на физическото лице, представляващо търговеца при провеждането на процедурата, или документ за самоличност и нотариално заверено пълномощно на упълномощено от него лице; 

5.удостоверение за липса на данъчни задължения към община Чавдар; 

6. удостоверение за липса на задължения по договори за наем на земи от общинския поземлен фонд. 

7. декларация за липса на данъчни задължения, както и за задължения към Държавен фонд "Земеделие" и за земите по чл. 37в, ал. 3, т. 2 ЗСПЗЗ по образец, одобрен от министъра на земеделието и храните. 

 (3) Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и/или до 30 дка за 1 животинска единица в имоти от осма до десета категория. На правоимащите лица, които отглеждат говеда с предназначение за производство на месо и животни от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория. На правоимащите лица, отглеждащи говеда за мляко или месо, овце и/или кози, одобрени за подпомагане по дейностите от подмерки "Плащания за преминаване към биологично земеделие" и "Плащания за поддържане на биологично земеделие", включени в направление биологично животновъдство, се разпределят имоти до 0,15 животинска единица на хектар, независимо от категорията на имотите.

Чл.29. Разпределението на пасищата, мерите и ливадите от общинския поземлен фонд се извършва от комисия, назначена от кмета на общината, в състав от трима до петима редовни членове, един от които - правоспособен юрист, и двама резервни членове. Член на комисията не може да бъде лице, което е свързано лице по смисъла на Търговския закон с участник в процедурата или с членове на неговите управителни или контролни органи, за което се представя декларация на председателя на комисията. Решенията на комисията се вземат с мнозинство от броя на членовете й.

(2) Комисията по ал. 1 определя необходимата за всеки кандидат площ съобразно реда и условията на чл. 37и, ал. 4 ЗСПЗЗ.

(3) Пасищата, мерите и ливадите се разпределят на правоимащите лица, които имат регистрирани животновъдни обекти в съответното землище, съобразно определената по реда на ал. 2 площ. При разпределението предимство имат кандидати, които до датата на разпределението са ползвали съответните имоти по договори с изтекъл срок. Останалите неразпределени имоти се разпределят по възходящ ред, като се започва от лицата, които притежават най-малко животински единици. Комисията съставя протокол за окончателното разпределение на имотите при наличие на необходимите площи в срок до 1 май, който е окончателен само при наличие на необходимата за всяко правоимащо лице площ.
(4) Протоколът за окончателното разпределение на имотите по ал. 3 се обявява в общината и се публикува на интернет страницата на общината и може да се обжалва по отношение площта на разпределените имоти в 14-дневен срок пред районния съд. Обжалването не спира изпълнението на протокола, освен ако съдът постанови друго.

(5) При недостиг на пасища, мери и ливади от общинския поземлен фонд в землището, в което е регистриран животновъдният обект, към разпределените имоти по реда на ал. 3 се извършва допълнително разпределение в съседни землища, които може да се намират и на територията на съседна община или област - при наличие на свободни площи. В случаите, когато допълнителното разпределение на площи се извършва в съседно землище, намиращо се на територията на друга община, разпределението се извършва от общинската комисия по местонахождението на имотите, на която служебно се изпращат копия от документите на заявителя с данни от протокола по ал. 3 за разпределената му площ. Този ред се прилага до изчерпване на имотите от общинския поземлен фонд или до достигане на определената норма, като разпределението се извършва последователно в съседно землище на територията на същата община, на друга съседна община в същата област или на съседна община в друга област. За разпределените имоти съответните комисии съставят протоколи в срок до 1 юни, които са окончателни само при наличие на необходимата за всяко правоимащо лице площ и могат да се обжалват по реда на ал. 4.

(6) При недостиг на пасища, мери и ливади от общинския поземлен фонд в съответното или в съседни землища правоимащото лице подава заявление в срок до 10 юни до комисията по ал. 1, която предоставя служебно на министъра на земеделието и храните или на оправомощено от него лице протоколите по ал. 3 и 5 и копие от заявлението за допълнително разпределение на имоти от държавния поземлен фонд.

(7) Директорът на областната дирекция "Земеделие" назначава комисия, в състава на която се включват представители на общинските служби по земеделие и на областната дирекция "Земеделие". Комисията се състои от трима до петима редовни членове, един от които - правоспособен юрист, и двама резервни членове. Член на комисията не може да бъде лице, което е свързано лице по смисъла на Търговския закон с участник в процедурата или с членове на неговите управителни или контролни органи, за което се представя декларация на председателя на комисията. Решенията на комисията се вземат с мнозинство от броя на членовете й.

(8) Комисията по ал. 7 разпределя допълнително необходимата за всеки кандидат площ съобразно данните от протоколите по ал. 3 и 5 в съответното и/или съседни землища, като разпределението се извършва последователно в съседно землище на територията на същата община, на друга съседна община в същата област или на съседна община в друга област. В случаите, когато разпределението на площите се извършва в съседно землище, намиращо се на територията на друга област, разпределението се извършва от съответната комисия по ал. 7 по местонахождението на имотите, на която служебно се изпращат копия от документите на заявителя с данни от протоколите за разпределената му площ. При разпределението предимство имат кандидати, които до датата на разпределението са ползвали съответните имоти по договори с изтекъл срок. За разпределените имоти съответните комисии съставят окончателни протоколи в срок до 1 юли.

(9) Кметът на общината, съответно директорът на областната дирекция "Земеделие", сключва договори за наем или за аренда за имотите от общинския или държавния поземлен фонд или за части от тях въз основа на протоколите на комисиите. Минималният срок на договорите е 5 стопански години. Договорите съдържат данните по чл. 37и, ал. 1, 4, 6 и 7 от ЗСПЗЗ и се регистрират в общинската служба по земеделие.

(10) В договорите за предоставяне под наем или аренда на пасища, мери и ливади по реда на чл. 37и ЗСПЗЗ за определяне на дължимата сума за наем или аренда се вписва информация за общата площ на имотите по договора.

(11) При сключване на договори за наем или аренда на пасища, мери и ливади от държавния и общинския поземлен фонд, които изцяло или частично не попадат в актуалния към датата на подписване на договора специализиран слой по чл. 5, ал. 2 от Наредба № 2 от 17 февруари 2015 г. за критериите за допустимост на земеделските площи за подпомагане по схеми и мерки за плащане на площ, не се дължи заплащане на наемна цена, съответно арендно плащане за две стопански години от сключването на договора.

Чл.30. (1) Договорите за наем или аренда могат да се прекратяват или изменят преди изтичането на срока - по искане на ползвателя.

(2) Договорите се прекратяват преди изтичането на срока - при промяна на условията по чл. 37и, ал. 4 ЗСПЗЗ, освен в случаите на настъпили форсмажорни обстоятелства.

Чл.31. (1) След разпределението на площите останалите свободни пасища, мери и ливади от общинския поземлен фонд се обявяват на търг, на който могат да участват само собственици на регистрирани пасищни селскостопански животни, като чрез търга могат да се наемат допълнителни площи, независимо от площите, които са им разпределени по определената норма. 

(2) В случай че са останали ненаети чрез разпределението и търга за животновъди пасища, мери и ливади от държавния и общинския поземлен фонд, те могат да се отдават на търг освен на собственици на пасищни селскостопански животни, но и на лица, които поемат задължение да ги поддържат в добро земеделско и екологично състояние, по ред, определен в чл. 103 от Правилника за прилагане на ЗСПЗЗ. Договорите се сключват за 1 (една) стопанска година.
(3) Търговете за имотите от общинския поземлен фонд се провеждат по реда на Закона за общинската собственост.

(4) Въз основа на търгове по ал. 1 и ал.2 се сключват едногодишни договори за следващата стопанска година.
Чл.32. (1) Кметът на община ежегодно извършва проверки за спазване на условията по чл. 37и, ал. 4 от ЗСПЗЗ по сключените договори за наем или аренда на пасища, мери и ливади от общинския поземлен фонд.:

(2) Когато при извършването на проверките се установи, че:

1. В животновъдния обект броят на регистрираните пасищни селскостопански животни е с над 30 на сто по-малък от броя им към сключването на договорите за наем или аренда, договорите се изменят, като площта се определя в съответствие с процентното намаление на броя на животните;

1. В  животновъдния обект няма регистрирани пасищни селскостопански животни, договорите за наем или аренда се прекратяват от кмета на общината;

2. Е настъпила промяна на условията по чл. 37и, ал. 1 от ЗСПЗЗ, договорите за наем или аренда се прекратяват от кмета на общината;

3. Е заличена регистрацията на животновъдния обект в съответното землище, договорите за наем или аренда се прекратяват от кмета на общината;
4. Системно не се заплаща  в срок наема по договора и същия се прикратява
5. При потвърден сигнал за неправилно стопанисване на мерите и пасищата, договора се прекратява;
6. При други доказани нарушения.
(3) Договорите за наем или аренда по ал. 1 не се смятат за правно основание съгласно чл. 41, ал. 1 от Закона за подпомагане на земеделските производители, когато при извършване на проверките се установи, че са налице основания за прекратяването им.

(4) В случаите по ал. 5 съответната общинска служба по земеделие отписва имотите от регистъра на договорите за аренда и наем по чл. 49, ал. 1, т. 6 от Наредба № 49 от 5 ноември 2004 г. за поддържане на картата на възстановената собственост (ДВ, бр. 102 от 2004 г.) и уведомява кмета на общината - за имотите от общинския поземлен фонд;

(7) Алинея 2, т. 1, ал. 3 и 4 не се прилагат за част или всички селскостопански пасищни животни, регистрирани в Интегрираната информационна система на БАБХ, които са засегнати от тежко природно бедствие или епизоотии.

ІІІ. ЗАДЪЛЖЕНИЯ НА ОБЩИНАТА И ПОЛЗВАТЕЛИТЕ НА ОБЩИНСКИТЕ МЕРИ И ПАСИЩА
Чл.33. Задължения на общината:

(1) Да осигури безпрепятствено ползване на предоставените общински пасища, мери и ливади от местното население за паша на притежаваните от тях животни.

(2) При запитване от ползвателите да предоставят информация и указания, относно необходимите мероприятия по поддържането и опазването на мерите, пасищата и ливадите.

(3) Да съдейства на ползвателите, които организират почистването на пасищата, мерите и ливадите за поддържането им в добро екологично състояние.

Чл.34. (1) Задължение на ползвателите е да осигуряват стриктно прилагане на технологични и организационни мероприятия.

(2) Ползвателите на общински пасища, мери и ливади, сключили договор с общината са длъжни:

1. Да заплащат наем за ползване на общинските пасища, мери и ливади в срок ;

2.Да използват предоставените им пасища, мери и ливади, съгласно предназначението им;     

3. Да спазват приетите от общинския съвет правила за ползване;

4. Да спазват установените ветеринарно-санитарни и хигиенни, както и екологични норми и противопожарни правила;

5. Да спазват фитосанитарните изисквания при поддържането им; 

6. Да  опазват  електропреносимите  и  други  съоръжения  и  инсталации,  както и водоемите;

7. Да изпълняват указанията на специализираните органи;

8. Да  ги предпазват от ерозия, заблатяване и замърсяване, да не употребяват неразрешени химически препарати и торове;

9. Да не унищожават единични и групи дървета.

ІV. АДМИНИСТРАТИВНО-НАКАЗАТЕЛНИ РАЗПОРЕДБИ

Чл.35 (1) (Изм. с Решение № 162 от Протокол № 18/27.02.2025 г.) Наказва се с глоба в размер от 100 до 500 лева – от 51.13 до 255.64 евро лице което: 

1. Ползва общинските пасища, мери и ливади, извън установения в тази Наредба ред.

2. Извършва паша на селскостопански животни извън указаните места, численост или вид животни.

3. Преотстъпва предоставените му за ползване общински пасища, мери и ливади на трети лица.

(2) (Изм. с Решение № 162 от Протокол № 18/27.02.2025 г.) Наказва се с глоба в размер от 100 до 500 лева - от 51.13 до 255.64 евро физическо лице и от 500 до 2000 лева - от 255.64 до 1022.58 евро едноличен търговец или юридическо лице, което унищожи общински пасища и мери и/или ги превърне в обработваема площ-нива.

(3) (Изм. с Решение № 162 от Протокол № 18/27.02.2025 г.) Лице, което унищожи, повреди, извади или премести траен знак обозначаване граници на имоти, се наказва с глоба от 250 до 500 лв. – от 127.82 до 255.64 евро.
(4) (Изм. с Решение № 162 от Протокол № 18/27.02.2025 г.)  Забранява се паленето на растителност в пасищата, а нарушителите се наказват с глоба от 100 до 500 лева – от 51.13 до 255.64 евро.
(5) (Изм. с Решение № 162 от Протокол № 18/27.02.2025 г.)  Наказват се с глоба от 10 до 200 лв. - от 5.11 до 102.26 евро лица, които не изпълнят разпоредби на служител на общинската администрация, дадени в кръга на служебните му правомощия. 
(6) Нарушенията се установяват с актове на служители от общинската администрация, определени от кмета на общината.
(7) Наказателните постановления се издават от кмета на общината или изрично оправомощено от него лице.
Чл.36. Административно-наказателното производство се извършва по реда на Закона за административните нарушения и наказания.


VІІ.  ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Договорът за ползване на общински пасища и мери, влиза в сила от деня на подписването му.


    §2. Контролът по изпълнението на настоящата наредба се възлага на кмета на общината или изрично оправомощено от него лице.
§3.Към общината се изгражда комисия в състав: специалисти от  общинска администрация Чавдар и общински съветник, които да подпомагат кмета при предоставянето и настаняването на земеделските стопани в общинските мерите и пасища. Комисията контролира спазването на Наредбата и Правилата, проверява състоянието на наличните общински пасища и мери, прави оглед и съставя протокол за различия между документалните данни и установеното на терена. За дейността си комисията се отчита пред кмета на общината.

§4. Ползването на общински пасища и мери се извършва съгласно разпоредби на Закона за стопанисване и ползване на земеделските земи и Правилника за прилагане на Закона за стопанисване и ползване на земеделските земи.
§5. За ползване на общински мери , пасища и ливади  на територията на община Чавдар се 
заплаща такса по Наредбата за определянето и администрирането на местните такси и 
цени на услуги на територията на Община Чавдар.
§6. Настоящата наредба е приета на основание чл. 21, ал.1, т.8 и ал.2 от Закона за местното самоуправление и местната администрация,  чл.28, ал.1 от Закона за нормативните актове, във връзка с чл. 37и и чл. 37о от Закона за собствеността и ползването на земеделските земи с Решение № 292 по Протокол № 26 / 28.09.2017 г. на Общински съвет – Чавдар.

 
§7. Тази наредба отменя Наредба за ползване на общински пасища и мери на територията на Община Чавдар, приета с Решение №  50 по протокол № 5 / 02.02.2012 година на Общински съвет – Чавдар.

§8. Наредбата е актуализирана с Решение № 162 по Протокол № 18 от 27.02.2025 г. на Общински съвет – Чавдар.
Мария Томева:/п/

Председател на ОбС - Чавдар

